钦定古今图书集成/理学汇编/经籍典/第056卷 > 郑樵六经奥论 > 《又辨》
## 钦定古今图书集成/理学汇编/经籍典/第056卷 > 郑樵六经奥论 > 《又辨》

或曰：“天不授宓羲以《河图》，则八卦不可画乎？不锡禹
以《洛书》，则九畴不可叙乎？”曰：要之，《河图》《洛书》当如刘
牧之引《大传》曰，以为二者皆出于宓羲之世，不必言
授羲、𢌿姒。使后世不见《系辞》十三卦之文，必以六十
四卦重于文王；使不见《洪范》天锡之文，必以九畴叙
于箕子。岂知取豫、取夬，已具于文王未作卦辞之前；
而“司徒”、“司马”、“司空”亦已见于舜命九官之际，是知图
书皆上世所有，但使羲则而画之，禹法而陈之耳。